Иван Крилов
Орел и кокошки

Превод от руски: Александър Миланов, —

chitanka.info

На красоти очите му да се любуват

във ден, от слънце засиял,

Орел летял

и там, където мълнии стануват.

След полета в призвездния простор

за отдих Царят-птица кацнал на стобор.

Защо? Загадка любопитна!

Капризни са царете не от днес:

или поискал на стобора да направи чест,

или съвсем не правел царски жест,

а просто нито дъб, нито скала гранитна

наоколо съзрял.

Щом малко постоял

на друг стобор, Орелът прелетял.

Това видяла качулата Квачка

и тъй на своята кума рекла:

„Приказват само — орлови крила!

Подобен полет и за мене е играчка.

Ако река, без много зор

ще литна от един на друг стобор.

Не бива да сме занапред глупачки,

да гледаме орлите със захлас —

не са те с нищо повече от нас;

нали видяхме ти и аз,

че те летят по-ниско и от квачки.“

Орелът, от брътвежа отегчен,

й казал: „Права си, но не съвсем.

Прелитат и по-ниско от кокошките орлите,

но никога кокошки не ще стигнат висините!“

* * *

Ако талантите оценяш ти,

за слабостите време не губи напразно;

усещайки кое у тях е силно и прекрасно,

вникни в различните ни висоти!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.